b'\n_START_ARTICLE_\nNovi list\n_START_PARAGRAPH_\nNovi list, slovenski primorski novi\xc4\x8darski tednik._NEWLINE_Tednik je izhajal v Gorici od marca 1929 do novembra 1930. Po prepovedi izhajanja periodi\xc4\x8dnega tiska slovenske in hrva\xc5\xa1ke manj\xc5\xa1ine v Italiji je bil Novi list edini od fa\xc5\xa1isti\xc4\x8dnih oblasti dovoljeni slovenski \xc4\x8dasopis. Pri predsedniku italijanske vlade je dovoljenje za hrva\xc5\xa1ko revijo Dru\xc5\xbeina in hkrati za Novi list izposloval Engelbert Besednjak ter postal njegov glavni in odgovorni urednik._NEWLINE_Leta 1954 je v Trstu Engelbert Besednjak z nadaljevanjem \xc5\xa1tetja letnikov Novi list pri\xc4\x8del ponovno izdajati in bil v letih 1954\xe2\x88\x921968 njegov odgovorni urednik. Tednik se je razvil v novi\xc4\x8darski list s poudarkom na narodnostni problematiki. Pomembna je bila njegova vloga pri zavzemanju za enotnost Slovencev v Italiji. Prvi in drugi letnik se je posve\xc4\x8dal primorskim izseljencem ter kulturnim in literarnim vpra\xc5\xa1anjem. Po letu 1954 pa prispevkom o gledali\xc5\xa1\xc4\x8du, likovni in glasbeni dejavnosti ter o dru\xc5\xa1tvenem delovanju v zamejstvu, pa tudi v Sloveniji. V podlistkih objavlja izvirno slovensko prozo, ob\xc4\x8dasno tudi poezijo.'